·

Դիլիջան համայնքի ղեկավար Արմեն Սանթրոսյանի շնորհավորական ուղերձը Գիտելիքի օրվա առթիվ

Սիրելի դպրոցականներ, ուսանողներ, հարգարժան մանկավարժներ.  
Սրտանց շնորհավորում եմ բոլորիդ «Գիտելիքի օրվա» առթիվ, մաղթում՝ նորանոր հաջողություններ նոր ոսումնական տարում: Այս տոնական օրը առանձնահատուկ իմ շնորհավորանքն եմ հղում մեր առաջին դասարանցիներին, որոնք հուզված և անհամբեր սպասում են առաջին զանգին:  
Դիլիջանի վերջին տասնամյակում ունեցած ձեռքբերումները հիմք հանդիսացան մեծ ներդրումների համար ՝ ի դեմս արդեն իր հնգամյա պատմությունը կերտած Միջազգային դպրոցի, հանրապետությունում եզակիներից համարվող Այբ կրթական համալիրի համակարգի՝ Կենտրոնական դպրոցի և ՀՀ Կենտրոնական բանկի կողմից հովանավորվող Թումո կենտրոնի,

Մոնթե Մելքոնյանի անվան ռազմամարզական վարժարանի: Բարձրակարգ ուսումնական հաստատությունների առկայությունը մեր քաղաքում ավելի է մեծացել մեր դպրոցականների կրթական հնարավորությունները, նրանց ձգտումը՝ ըստ ամենայնի ձեռք բերելու միջազգային չափորոշիչներին համապատասխան կրթություն: Ուրախ ենք արձանագրելու, որ հանրակրթական դպրոցներում ձեռք բերած հարուստ գիտելիքների շնորհիվ յուրաքանչյուր տարի մեր մի քանի տասնյակ շրջանավարտներ հաջողությամբ ընդունվում են հանրապետության և միջազգային ճանաչված կրթական հաստատություններ:

Համայնքապետարանը այսուհետ ևս կշարունակի առանձնահատուկ մոտեցում ցուցաբերել գյուղական բնակավայրերի դպրոցներին: Այնտեղ գործող արվեստի և մարզական խմբակները նոր ուսումնական տարում ավելի մեծ ընդգրկում կունենան:  
Ուրախությամբ պետք է նշենք, որ մեր նոր սերունդը սկսում է ավելի մեծ հետաքրքրություն ցուցաբերել հասարակական-քաղաքական գործընթացների նկատմամբ և ձգտում ակտիվ դերակատարում ունենալ դրանցում:

Մենք համոզված ենք, որ ձեր երիտասարդական եռանդը, ջանքերը կտան ցանկալի արդյունք և ձեր արժանի ներդրումը կունենաք Հայրենիքի հզորության ամրապնդման գործում:  
Կրկին շնորհավորում եմ բոլորիդ, մաղթում լավագույն հաջողություններ: